Hobro IK tog i dag hul på en ny virkelighed i forhold til den, de har været vant til de seneste par sæsoner. For efter nedrykningen fra landets bedste fodboldrække så skal Hobro IK forsøge at rejse sig igen i nye omgivelser i 1. division. I dag tog de så hul på den nye sæson, da holdet på udebane spillede mod FC Roskilde. Og det blev langt fra den drømmestart på 1. division som træner Ove Pedersen og resten af holdet havde håbet på. Hobro blev nemlig sendt hjem fra Sjælland med et nederlag på 3-1. Roskilde bragte sig foran i kampen efter bare et minut, men Hobro fik kæmpet sig tilbage på 1-1 på mål af Mayron George. Men det var altså ikke godt nok, for to hurtige mål i overtiden slukkede alle Hobros forhåbninger om sejr. Dermed har de fået den værst tænkelige start på den nye tilværelse i 1. division, men sæsonen er lang endnu.

Opsummering:
Hobro IK indledte i dag den nye sæson i 1. division med et nederlag til Roskilde.